Þingræður haldnar á Alþingi Íslendinga



Hæstv. forseti. Ég mæli fyrir nál. frá atvmn. á þskj. 1064 um till. til þál. um eflingu skógræktar á Fljótsdalshéraði. Nefndin hefur fjallað um till. á fundum sínum og sent hana fjórum aðilum til umsagnar. Auk þess var Sigurður Blöndal skógræktarstjóri kallaður til viðræðu við nefndina. Nefndin mælir með að till. verði samþykkt með svofelldri breytingu: C-liður fyrri mgr. orðist svo: flutnings aðalstöðva Skógræktar ríkisins á Fljótsdalshérað. Tillagan í heild sinni hljóði þá á þessa leið: "Alþingi ályktar að fela landbrh. að láta semja tíu ára áætlun um eflingu skógræktar á Fljótsdalshéraði. Áætlunin skal taka til eftirfarandi atriða: a. ræktunar nytjaskóga, b. viðhalds og hirðingar skóglendis sem fyrir er, c. flutnings aðalstöðva Skógræktar ríkisins á Fljótsdalshérað. Við gerð áætlunarinnar um ræktun nytjaskóga og hirðingu skóglendis skal höfð samvinna við Skógrækt ríkisins, Búnaðarsamband Austurlands og skipulagsstjóra ríkisins. Miðað skal við að flutningur aðalstöðva Skógræktar ríkisins verði í áföngum í samráði við skógræktarstjóra og starfsmenn stofnunarinnar." Fjarverandi við afgreiðslu málsins var Aðalheiður Bjarnfreðsdóttir. Undir nál. rita Valgerður Sverrisdóttir, formaður, Guðmundur H. Garðarsson, Geir Gunnarsson, Ólafur Þ. Þórðarson, Eggert Haukdal og Birgir Dýrfjörð.



Hæstv. forseti. Ég mæli fyrir nál. sem er á þskj. 1089 um till. til þál. um framtíðarhlutverk héraðsskólanna. Nefndin hefur fjallað um tillöguna og sent hana til umsagnar. Umsagnir bárust frá fræðslustjórum Suðurlands, Austurlands, Norðurlandsumdæmis eystra og vestra, Vestfjarðaumdæmis og Vesturlands og frá Héraðsskólanum í Reykholti. Nefndin telur mikilvægt að ákveða framtíðarhlutverk héraðsskólanna, en vitað er að unnið er að athugunum á þessum málum á vegum menntmrn. og viðkomandi héraða. Nefndin leggur áherslu á að sem allra fyrst komi fram tillögur um framtíðarstefnu í þessum málum og í trausti þess að svo verði leggur nefndin til að málinu verði vísað til ríkisstjórnarinnar. Hjörleifur Guttormsson sat fundi nefndarinnar og er samþykkur áliti þessu. Undir nál. rita Salome Þorkelsdóttir, Guðmundur Ágústsson, Guðni Ágústsson, Eiður Guðnason, Ólafur G. Einarsson, Þórhildur Þorleifsdóttir og Alexander Stefánsson.



Hæstv. forseti. Ég leyfi mér af þessu tilefni að þakka nefndinni fyrir hennar störf í þessu sambandi varðandi þessa tillögu. Ég vil einnig leyfa mér að leggja áherslu á þau aðalatriði sem koma fram í nál. sem mér finnst vera í rauninni tvö. Að vísu er á það minnt að það er þegar byrjað að vinna að þessu efni, en nefndin leggur áherslu á að sem allra fyrst sjái tillögur dagsins ljós til úrlausnar í þessu efni en telur líka mikilvægt að ákveða framtíðarhlutverk héraðsskólanna sem fyrst. Ég tel að með þessari afgreiðslu sé málið komið á viðunandi rekspöl og bind vissulega vonir við að framhaldsstarfið skili árangri.



Hæstv. forseti. Ég mæli fyrir nál. frá félmn. á þskj. 1090 um till. til þál. um setningu laga eða reglna um skoðanakannanir. Nefndin hefur fjallað um tillöguna og er sammála um að mæla með að hún verði samþykkt. Tillagan var send til umsagnar til Blaðamannafélags Íslands, Félags þjóðfélagsfræðinga og Félagsvísindastofnunar Háskólans. Umsögn barst frá Félagi þjóðfélagsfræðinga. Nefndin leggur til að till. verði samþykkt svo breytt: "Alþingi ályktar að fela ríkisstjórninni að skipa nefnd er kanni hvort rétt sé að setja lög eða koma á reglum um skoðanakannanir. Nefndin skal jafnframt kanna hvort fullnægjandi sé að koma á fót samstarfi þeirra sem fást við gerð skoðanakannana og tryggja að þeir setji sér starfsog siðareglur sem eftir verði farið án þess að lagasetning komi til." Hjörleifur Guttormsson sat fundi nefndarinnar og er sammála áliti þessu. Undir nál. rita Salome Þorkelsdóttir, Guðmundur Ágústsson, Guðni Ágústsson, Eiður Guðnason, Þórhildur Þorleifsdóttir, Ólafur G. Einarsson og Alexander Stefánsson.



Herra forseti. Ég vil fyrir hönd okkar flm. þakka hv. félmn. fyrir vinnu sína að þessari tillögu. Ég fagna því mjög að nú verði tekið á þessum málum, enda ærin þörf. Ég er mjög sáttur við þá útgáfu af tillögunni sem hv. nefnd leggur til í brtt. sinni og legg eindregið til að hún verði samþykkt.



Hæstv. forseti. Ég mæli fyrir nál. frá félmn. á þskj. 1091 um till. til þál. um könnun á launavinnu framhaldsskólanema. "Nefndin hefur fjallað um tillöguna og er sammála um að mæla með samþykkt hennar svo breyttrar: Tillgr. orðist svo, með leyfi forseta: "Alþingi ályktar að fela menntmrh. að láta kanna í náinni samvinnu við framhaldsskólana hvernig háttað sé vinnu framhaldsskólanema með námi. Kannaður verði vinnutími, kjör og réttindi, ástæður þess að nemendur taka að sér launuð störf með námi og hugsanleg áhrif vinnu á ástundun og námsárangur." Hjörleifur Guttormsson sat fundi nefndarinnar og er samþykkur áliti þessu. Undir nál. rita Salome Þorkelsdóttir, Guðmundur ,Ágústsson, Guðni Ágústsson, Eiður Guðnason, Ólafur G. Einarsson, Þórhildur Þorleifsdóttir og Alexander Stefánsson.



Herra forseti. Ég mæli fyrir nál. frá félmn. um till. til þál. um könnun á mikilvægi íþrótta og efnahagslegum áhrifum þeirra. Nefndin hefur fjallað um þetta mál og var tillagan send ýmsum aðilum. Eftirtaldir aðilar hafa sent umsagnir og mælt með að könnunin verði gerð: Íþróttasamband Íslands, Ungmennafélag Íslands, Æskulýðsráð, íþróttafulltrúi ríkisins og landlæknir. Í öllum þessum umsögnum kemur fram áhugi þessara aðila og bjóða allir fram aðstoð sína við að láta gera slíka könnun. Nefndin leggur til að tillagan verði samþykkt með eftirfarandi breytingu sem kemur fram á nál. Tillagan orðist svo: "Alþingi ályktar að fela ríkisstjórninni að láta kanna áhrif og mikilvægi íþrótta, æskulýðs- og tómstundastarfsemi. Leitað verði samstarfs við íþróttahreyfinguna um mótun íþróttastefnu til ársins 2000." Þegar vitnað er í þetta hefur komið fram að á vegum Íþróttasambands Íslands er unnið umfangsmikið nefndarstarf þar sem markmiðið er að marka íþróttastefnu til ársins 2000. Þetta er mjög mikilvægt mál og tengist efni þessarar tillögu að þessu leyti. Önnur tillagan er sú að fyrirsögn tillögunnar verði: Till. til þál. um íþróttir, æskulýðs- og tómstundastarfsemi. Hjörleifur Guttormsson sat fundi nefndarinnar og er samþykkur áliti þessu. Undir þetta rita Salome Þorkelsdóttir, Guðmundur Ágústsson, Alexander Stefánsson, Eiður Guðnason, Ólafur G. Einarsson, Þórhildur Þorleifsdóttir og Guðni Ágústsson.



Herra forseti. Ég mæli fyrir nál. um till. til þál. um dreifingu útvarps og sjónvarps frá félmn. Nefndin hefur fjallað um till., sem er á þskj. 69, og sent hana til umsagnar. Nefndarmenn eru sammála um að mæla með samþykkt till. svo breyttrar: Tillgr. orðist svo: "Alþingi ályktar að fela ríkisstjórninni að láta nú þegar gera kostnaðar- og framkvæmdaáætlun um að útsendingar Ríkisútvarpsins, þ.e. hljóðvarps og sjónvarps, náist hvar sem er á landinu og á helstu fiskimiðum við landið. Áætlunin miðist við að hægt verði að framkvæma þetta verkefni fyrir árslok 1991." Hjörleifur Guttormsson sat fundi nefndarinnar og er samþykkur áliti þessu. Undir þetta nál. skrifa allir nefndarmenn, Salome Þorkelsdóttir, formaður, Guðmundur Ágústsson, Alexander Stefánsson, Eiður Guðnason, Ólafur G. Einarsson, Þórhildur Þorleifsdóttir og Guðni Ágústsson.



Herra forseti. Ég er sammála þessari till. Hér er verið að slá því föstu að það eigi að leggja verulegt fé í dreifikerfi Ríkisútvarpsins á næsta ári og ég vænti þess að aðstandendur till. muni hjálpa til við það í haust þegar fjárlög verða sett saman fyrir árið 1989. Ég vek einnig athygli á því að fyrir hv. félmn. lá till. til þál. um eflingu Ríkisútvarpsins, alhliða átak til eflingar Ríkisútvarpinu. Því miður hefur hv. nefnd ekki séð sér fært að afgreiða þá till. svo að hún verður tekin upp aftur í haust. Þetta er einn þáttur till. og tel ég þetta vera skref í áttina. En ég hefði talið heppilegt að Alþingi hefði með myndarskap tekið á öllum þeim málum sem snúa að Ríkisútvarpinu því það er ærinn vandi sem þar er um að ræða. Ég kvaddi mér hljóðs annars vegar til að lýsa stuðningi við till. og hins vegar, herra forseti, til að minna á till. um eflingu Ríkisútvarpsins sem þingmenn úr öllum flokkum lýstu samþykki við þegar umræðan fór fram í vetur. Sú umræða hefur bersýnilega ekki dugað til að veita till. brautargengi í vor, en dugir væntanlega í haust.



Hæstv. forseti. Ég mæli fyrir nál. á þskj. 1094 frá félmn. um till. til þál. um hávaðamengun. Nefndin hefur fjallað um tillöguna og sent hana til umsagnar ýmissa aðila. Umsagnir bárust frá Hollustuvernd ríkisins, Vinnueftirliti ríkisins og Náttúruverndarráði. Nefndin leggur til að tillagan verði samþykkt óbreytt, en hún hljóðaði svo, með leyfi forseta: "Alþingi ályktar að skora á ríkisstjórnina að láta semja frv. til laga um varnir gegn hávaða- og hljóðmengun." Hjörleifur Guttormsson sat fundi nefndarinnar og er samþykkur áliti þessu. Undir nál. rita Salome Þorkelsdóttir, Guðmundur Ágústsson, Guðni Ágústsson, Eiður Guðnason, Ólafur G. Einarsson, Þórhildur Þorleifsdóttir og Alexander Stefánsson.



Hæstv. forseti. Ég mæli fyrir nál. á þskj. 1095 frá félmn. um till. til þál. um akstur utan vega. Nefndin hefur fjallað um till. og er sammála um að mæla með samþykkt hennar svo breyttrar. Tillgr. orðist þá svo, með leyfi forseta: "Alþingi ályktar að fela dómsmrh. að skipa nefnd fulltrúa þingflokkanna til að gera tillögur um æskilegar breytingar og samræmingu laga og reglna um akstur torfærutækja og annarra vélknúinna tækja utan vega og merktra slóða og leita úrræða um hvernig koma megi í veg fyrir náttúruspjöll af þeim sökum. Með nefndinni starfi fulltrúar dómsmrn., menntrn. og samgrn. Nefndin skili skýrslu og tillögum til næsta reglulegs Alþingis. Kostnaður við störf nefndarinnar greiðist úr ríkissjóði." Hjörleifur Guttormsson sat fundi nefndarinnar og er samþykkur áliti þessu. Undir nál. rita Salome Þorkelsdóttir, Guðmundur Ágústsson, Guðni Ágústsson, Eiður Guðnason, Ólafur G. Einarsson, Þórhildur Þorleifsdóttir og Alexander Stefánsson.



Hæstv. forseti. Ég mæli fyrir nál. á þskj. 1996 frá félmn. um till. til þál. um verndun ósonlagsins. Nefndin hefur fjallað um till. og sent hana til umsagnar. Hollustuvernd ríkisins, Náttúruverndarráð og Geislavarnir ríkisins hafa lýst eindregnum stuðningi við þáltill. Nefndin tekur undir þau markmið sem fram koma í till., en þar sem að þessum málum er nú unnið á vegum heilbrmrn. og iðnrn. leggur nefndin til að till. verði vísað til ríkisstjórnarinnar. Hjörleifur Guttormsson sat fundi nefndarinnar og er samþykkur áliti þessu. Undir nál. rita Salome Þorkelsdóttir, Guðmundur Ágústsson, Guðni Ágústsson, Eiður Guðnason, Ólafur G. Einarsson, Þórhildur Þorleifsdóttir og Alexander Stefánsson. Mér þykir rétt að upplýsa að 28. apríl sl. var samþykkt í ríkisstjórninni að tillögu iðnrh. að skipa nefnd til að kanna hve notkun á ósoneyðandi efnum og efnasamböndum er mikil hérlendis og finna hvernig megi draga úr notkuninni og einnig að athuga kostnað við að draga úr notkun. Það er óskað tilnefningar frá eftirtöldum aðilum í þessa nefnd: sjútvrh., heilbrmrh., félmrh. og Kælitæknifélagi Íslands, en iðnrh. skipar formann nefndarinnar.



Herra forseti. Eins og fram hefur komið lýsti ég samþykki við þessa afreiðslu af hálfu nefndarinnar á þeirri till. sem hér var flutt á fyrri hluta þings um verndun ósonlagsins, en 1. flm. var Álfheiður Ingadóttir. Átti ég raunar einnig hlut að þessari till. Frsm. nefndarinnar og formaður, hv. þm. Salome Þorkelsdóttir, hefur greint hér frá ástæðum þess að till. er vísað til ríkisstjórnarinnar með þeirri umsögn sem nefndin stóð að, jákvæðri umsögn, þar sem nefndin tekur undir þau markmið sem fram koma í till. og nefnt er að stofnanir eins og Hollustuvernd ríkisins, Náttúruverndarráð og Geislavarnir ríkisins hafa lýst eindregnum stuðningi við till. Mæltu þessar stofnanir með samþykkt hennar. Það kom fram í máli hv. frsm. að ríkisstjórnin hefði 28. apríl sl. tekið á þessu máli og þann 3. maí hefði hæstv. iðnrh. skrifað bréf með þeirri samþykkt frá 28. apríl til fjögurra ráðuneyta og óskað eftir tilnefningu fulltrúa í nefnd. Þetta bréf fór til ráðuneytanna 3. maí sl. Það er því greinilegt að flutningur þessarar till. hefur orðið til þess að ýta við stjórnvöldum í þýðingarmiklu máli. En auðvitað er það athyglisvert að til aðgerða af hálfu stjórnvalda er gripið um það leyti sem félmn. er að ljúka störfum og Alþingi er að ljúka störfum og um sama leyti og till. er þar til meðferðar sem hér er rædd. Hefði auðvitað verið eðlilegt að Alþingi hefði tekið beina afstöðu til till. En ég ætla engan veginn að lasta þá afgreiðslu sem hér liggur fyrir tillaga um og vænti að hún hljóti stuðning, enda vísað til þeirra markmiða í áliti nefndarinnar sem fram komu í tillgr. Ég vil vekja sérstaka athygli á þýðingu þessa máls. Það upplýstist á liðnum vetri að 100 vísindamenn á vegum stofnana Sameinuðu þjóðanna og fleiri aðila hafa staðið að víðtækum rannsóknum á eyðingu ósonlagsins og niðurstöður þessara rannsókna hafa verið birtar í virtum vísindaritum. Þessar athuganir leiða í ljós að ósonlagið í háloftunum hefur rýrnað um 3–6% yfir stórum svæðum jarðar undanfarin 20 ár. Eins og menn ættu nú orðið að vita er óson hlíf gegn útfjólublárri geislun utan úr geimnum og það er talið að tíðni húðkrabbameins vaxi um 5–7% fyrir hvert prósentustig sem ósonið minnkar. Hér á norðurslóð hefur minnkun ósonlagsins raunar orðið yfir 6% yfir vetrarmánuðina og samkvæmt áliti vísindamanna gæti þetta þá þýtt að aukning á húðkrabbameini yfir nokkurt tímabil gæti vaxið af þessum sökum um þriðjung eða nærri því. Auðvitað blasir við annað og miklu alvarlegra heilsutjón og eyðing lífs ef ekki tekst að stöðva þessa háskalegu þróun. Því er hér um gífurlega þýðingarmikið mál að ræða og mikilsvert og reyndar úrslitaatriði að alþjóðleg samstaða takist um aðgerðir. Ísland þarf að taka sig verulega á í þessum efnum því við höfum lítið aðhafst í þessu máli enn sem komið er. En það ber að fagna því að hreyfing er komin á það og með samþykkt þessarar till. eða afgreiðslu hennar hér á Alþingi fær framkvæmdarvaldið ákveðin skilaboð frá Alþingi um þau markmið sem stefna beri að í þessum efnum.



Hæstv. forseti. Ég mæli fyrir nál. á þskj. 1097 frá félmn. um till. til þál. um þjónustumiðstöð fyrir heyrnarskerta. Nefndin hefur fjallað um till.,og sent hana til umsagnar til Öryrkjabandalags Íslands, póst- og símamálastjórnar, Heyrnar- og talmeinastöðvarinnar, Heyrnarhjálpar, félags heyrnarlausra, Fjárlaga- og hagsýslustofnunar og Tryggingastofnunar ríkisins. Umsagnir hafa borist frá öllum þessum aðilum. Nefndin tekur undir mikilvægi textasíma- og túlkaþjónustu fyrir heyrnarskerta, en þar sem nefnd á vegum félmrh. starfar nú að þeim málum sem till. tekur til leggur nefndin til að málinu verði vísað til ríkisstjórnarinnar. Hjörleifur Guttormsson sat fundi nefndarinnar og er samþykkur áliti þessu. Undir það rita Salome Þorkelsdóttir, Guðmundur Ágústsson, Guðni Ágústsson, Eiður Guðnason, Ólafur G. Einarsson, Þórhildur Þorleifsdóttir og Alexander Stefánsson. Mér þykir rétt að geta þess að sú nefnd sent félmrh. skipaði í nóvember sl. um málefni heyrnarlausra hefur starfað í allan vetur og er nú u.þ.b. að skila af sér til hæstv. ráðherra. Að vísu voru verkefni nefndarinnar víðtækari en um getur í þessari till. Henni var falið að fjalla yfirleitt um félagslega stöðu heyrnarlausra, þar á meðal aldur heyrnarlausra, orsakir heyrnarleysis, aðstæður, húsnæði, fjölskylduaðstæður, atvinnuástand, tekjur, tryggingabætur, afkomu, félagsleg tengsl, menntun, fullorðinsfræðslu og jafnframt að kanna á hvaða sviðum heyrnarlausir njóti ekki þeirrar þjónustu sem heyrandi njóta almennt í tengslum við fjölmiðla, dagheimili, skóla, fullorðinsfræðslu og félagslega þjónustu og enn fremur að gera samanburð á þjónustu hér á landi og á Norðurlöndunum og kanna hver er þörf fyrir túlkaþjónustu hér á landi. Nefndin kannaði einnig það sem snýr að textasímamálum heyrnarlausra og einn liður í könnun á félagslegum aðstæðum er að kanna þörf fyrir túlka. Þá var tekið á tollamálum vegna innflutnings myndbanda frá Norðurlöndum fyrir heyrnarlausa, niðurgreiðslu á síma og dagskrárgerð ríkissjónvarps fyrir heyrnarlausa. Af þessu má sjá að þessi nefnd hefur starfað að hagsmunamálum heyrnarlausra. Það er kannski rétt að geta þess að í þessari nefnd voru tveir fulltrúar heyrnarlausir og þess vegna voru túlkar á öllum fundum þannig að tjáskipti gengu eðlilega fyrir sig með aðstoð túlksins. En af þeim ástæðum sem ég hef nú skýrt leggur nefndin til að málinu verði vísað til ríkisstjórnarinnar.



Hæstv. forseti. Ég mæli fyrir nál. á þskj. 1109 frá félmn. um till. til þál. um könnun á stöðu hand- menntakennslu í grunnskólanum eftir gildistöku laga um grunnskóla nr. 63/1974. Nefndin hefur fjallað um till. og leggur til að hún verði samþykkt svo breytt: Tillgr. orðist svo, með leyfi forseta: "Alþingi ályktar að skora á ríkisstjórnina að láta fara fram könnun á áhrifum laga um grunnskóla, nr. 63/1974, á handmenntakennslu grunnskólabarna. Að lokinni könnuninni verði gerðar tillögur um fyrirkomulag handmenntakennslu í framtíðinni með tilliti til breyttra þjóðfélagshátta og reynslu síðustu ára. Niðurstöður könnunarinnar og tillögur skulu lagðar fyrir sameinað þing." Hjörleifur Guttormsson sat fundi nefndarinnar og er sammála þessari niðurstöðu, en undir nál. rita Salome Þorkelsdóttir, Guðmundur Ágústsson, Guðni Ágústsson, Eiður Guðnason, Þórhildur Þorleifsdóttir, Ólafur G. Einarsson og Alexander Stefánsson. Mér þykir rétt að geta þess að í gær barst mér bréf frá menntmrn. þar sem fram kemur að það er unnið að könnun á stöðu handmenntakennslu í grunnskólum á vegum menntmrn. m.a. vegna beiðni níu þingmanna um skýrslu frá ráðherra um það efni. Þessari könnun verður ekki lokið fyrr en í júní, en þá verða til reiðu nákvæmar upplýsingar um það efni og jafnframt það sem þessi þáltill. fjallar um, enda þótti nefndinni réttara að láta það í hendur menntmrh. hvort hann þyrfti að skipa nefnd eða hvort unnið væri að þessari könnun sem hefur komið fram að er nú þegar unnið að. Þess vegna er nú lagt til að till. verði samþykkt svo breytt sem fram kemur.



Hæstv. forseti. Ég mæli fyrir nál. frá atvmn. á þskj. 1144 um till. til þál. um haf- og fiskirannsóknir. Nefndin hefur fjallað um till. og mælir með samþykkt hennar svo breyttrar: Tillgr. orðist svo, með leyfi forseta: "Alþingi ályktar að fela ríkisstjórninni að efla starfsemi Hafrannsóknastofnunar á grundvelli áætlunar stofnunarinnar um haf- og fiskirannsóknir 1988–1992. Einkum skal við það miðað að gera stofnuninni mögulegt að auka rannsóknir á vistkerfi íslenska hafsvæðisins og eldi sjávarlífvera." Undir nál. rita Valgerður Sverrisdóttir, Aðalheiður Bjarnfreðsdóttir, Guðmundur H. Garðarsson, Geir Gunnarsson, Jón Sæmundur Sigurjónsson, Eggert Haukdal og Ólafur Þ. Þórðarson.



Herra forseti. Ég vil fyrir hönd okkar flm., fulltrúa hv. þm. úr öllum flokkum Alþingis sem stöðu að flutningi till. um haf- og fiskirannsóknir, þakka hv. atvmn. fyrir afgreiðslu hennar á þessari till. Ég get alveg fallist á þá breytingu sem hér kemur fram. Hún felur í sér efnislega sömu áherslur og voru í upphaflegu till. þar sem vísað er til áætlunar Hafrannsóknastofnunar um haf- og fiskirannsóknir fyrir tímabilið 1988–1992 og ríkisstjórninni er samkvæmt till. falið að efla starfsemi Hafrannsóknastofnunar á grundvelli þessarar áætlunar. Það er auðvitað afar mikils virði að það takist á næstu árum að lyfta okkar hafrannsóknum af því stigi sem þær nú eru á. Ég ætla síður en svo að gera lítið úr því sem áunnist hefur í þessum efnum og öflugu starfi sem reynt er að vinna af Hafrannsóknastofnun, en hitt er jafnljóst að fjárhagur stofnunarinnar hefur verið allt of knappur miðað við þau miklu verkefni sem fyrir liggja á þessu sviði og það er mikilsvert að Alþingi lýsi vilja sínum eins og hér er lagt til í þessu efni. Það ætti að verða stuðningur fyrir framkvæmdarvaldið og fjárveitingavaldið, Alþingi sjálft, að hafa slíka yfirlýsingu, bæði með tilliti til fjárlaga fyrir komandi ár og stefnumörkunar varðandi næstu ár. Hér er um undirstöðuþætti að ræða fyrir íslenskan þjóðarbúskap og íslenska þjóð og ég þakka fyrir undirtektir við þessa till. og mæli þar áreiðanlega fyrir hönd okkar allra sem að henni stóðu.